31975R0142
L 017/8
JURNALUL OFÍCIAL AL UNIUNII EUROPENE
REGULAMENTUL (CEE) NR. 142/75 AL COMISIEI
din 20 ianuarie 1975
de modificare a Regulamentului (CEE) nr. 616/72 cu privire la prelevările la exportul de ulei de măsline
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 136/66 al Consiliului din 22 septembrie 1966 de stabilire a organizării comune a piețelor în sectorul uleiurilor și grăsimilor (1), modificat ultima dată prin Regulamentul (CEE) nr. 1707/73 (2),
având în vedere Regulamentul (CEE) nr. 162/66 al Consiliului din 27 octombrie 1966 cu privire la schimburile de uleiuri și grăsimi între Comunitate și Grecia (3),
având în vedere Regulamentul (CEE) nr. 171/67 al Consiliului din 27 iunie 1967 cu privire la restituiri și prelevări la exportul de ulei de măsline (4), modificat ultima dată prin Regulamentul (CEE) nr. 2429/72 (5), în special articolul 11,
întrucât, în conformitate cu articolul 4 din Regulamentul (CEE) nr. 616/72 al Comisiei din 27 martie 1972 privind normele de aplicare a restituirilor și prelevărilor la exportul de ulei de măsline (6), modificat de Regulamentul (CEE) nr. 2563/72 (7), Comisia stabilește prelevări la exportul de ulei de măsline prezentat în ambalaj pentru cantități de peste 5 kg, în cazul în care diferența menționată în articolul 10 alineatul (2) primul paragraf din Regulamentul (CEE) nr. 171/67 depășește o anumită valoare; întrucât experiența a demonstrat că aplicarea dispozițiilor menționate anterior a condus la stabilirea de prelevări la export chiar în cazul în care nu există nici un risc de perturbare a pieței comunitare sau mondiale de ulei de măsline cauzat de aceste exporturi; întrucât se impune, în consecință, stabilirea de prelevări pentru uleiurile menționate mai sus, în aceleași condiții ca pentru uleiurile prezentate în ambalaj pentru cantități mici;
întrucât măsurile prevăzute în prezentul regulament sunt conforme cu avizul Comitetului de gestionare a uleiurilor și grăsimilor,
ADOPTĂ PREZENTUL REGULAMENT:
Articolul 1
Articolul 4 din Regulamentul (CEE) nr. 616/72 se înlocuiește cu următorul text:
„Articolul 4
(1) Comisia stabilește prelevări la exportul de uleiuri de măsline conform subpoziției 15.07 A din Tariful Vamal Comun atunci când diferența dintre prețul CIF și prețul constatat pe piața Comunității riscă să determine exporturi care ar putea perturba piața comunitară sau mondială. La stabilirea prețului pieței în Comunitate, se iau în considerație costurile și ofertele identificate pe piețele cele mai reprezentative pentru producție și pentru export.
Prelevarea la export se adaptează în funcție de eventualele schimbări de situație.
(2) În cazul în care prețul CIF depășește prețul orientativ de piață, aplicarea prelevării la export trebuie evaluată cel puțin o dată pe lună, conform procedurii prevăzute la articolul 39 din Regulamentul (CEE) nr. 136/66.
(3) Imediat după stabilirea prelevării la export ce revine la 100 kg de ulei exportat, Comisia comunică această valoare statelor membre.”.
Articolul 2
Articolul 3 din Regulamentul (CEE) nr. 616/72 se elimină.
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 ianuarie 1975.